Roskilde er forbi nu - men affaldet blæser stadig i vinden over Dyrskuepladsen.

Mellem teltlejrene lever der en myte om, at alt, man efterlader, bliver givet videre til godtgørende formål. Men det passer ikke.

Lidt længere nede i artiklen kan du selv scrolle dig gennem de over 1.800 ton affald, der sidste år brændt af. Det svarer til vægten af over 1.200 små personbiler.

Sidste år efterlod festivalgæsterne i alt 2.280 ton affald på campingområdet. Heraf blev altså kun en mindre del sorteret til genbrug - og festivalens affaldschef vurderede, at blandt andet 40 ton luftmadrasser med giftige stoffer skulle i deponi - groft sagt graves ned i jorden.

Så mens festivalgæsterne i dag vågner og pakker sammen, går 220 frivillige rundt og "motiverer" dem til at tage så meget som muligt med af alt det, de medbragte, da Roskilde Festival begyndte: telte, luftmadrasser, batterier og dåser.

Mål for genbrug halter bagefter

Roskilde har i år en målsætning om, at 436 ton affald fra festivalen skal sorteres. Det mål bliver øget med ti procent om året, men festivalen er bagud.

Sidste års målsætning blev ikke nået, sandsynligvis på grund af den megen regn, der fik festivalgæsterne til at efterlade rigtig meget gennemblødt og ødelagt habengut.

- Samtidigt gjorde det dårlige vejr i 2017 med regn og mudder, at der kan være sorteringer, som ikke godkendes og derfor alligevel brændes som brændbart affald, siger Freja Marie Frederiksen fra 'Roskilde Social Responsibility'-enheden i et skriftligt svar til dr.dk.

I det knastørre år 2013 var affaldsmængden nede på 1.555 ton, så med lidt held bliver der noget mindre affald på Roskilde 2018 efter endnu en helt tør festival.